Holy Smoke

Holy Smoke er en australsk dramafilm fra 1999, regissert av Jane Campion, som også skrev manuset sammen med søsteren sin Anna. Kate Winslet har rollen som Ruth Barron, som sammen med bestevenninnen sin drar til India for å søke spirituelle og eksotiske opplevelser. Hun blir imidlertid trollbundet av verdenen hun møter, som er helt annerledes fra den verdenen hun kjenner til. Etter at hun blir fascinert av en karismatisk guru, bestemmer hun seg for å bli værende i India, til familiens fortvilelse. Harvey Keitel, Julie Hamilton og Tim Robertson har andre roller.

Handlingsreferat 
Under en tur til India får Ruth Barron en åndelig oppvåkning og omfavner læren fra en guru som kalles for Baba. Hjemme i en Sydney-forstad Sans Souci blir foreldrene hennes forferdet over å høre at datteren deres nå bruker navnet Nazni, og ikke har noen planer om å returnere til hjemlandet. De finner på en historie om at hennes far Gilbert har fått hjerneslag og var på randen til døden, og moren Miriam reiser til India i håp om å overbevise datteren om å komme hjem, uten hell før hun får et alvorlig astma-anfall. Ruth samtykker i å følge moren hjem til Australia igjen.

Gilbert, samt Ruths brødre Robbie - sammen med sin promiskuøse kone Yvonne - og Tim, sammen med sin mannlige kjæreste, Yani - møtes alle sammen på et feriested i nærheten. Der møter de P.J. Waters, en berømt rådgiver for tidligere medlemmer fra religiøse kulter. Ruth besøker faren sin på en gård. Hun blir konfrontert med familien sin sammen med P.J. som har iscenesatt en intervensjon. Ruth går med på behandling fra P.J. under forutsetning at hun får reise tilbake til India når de er ferdige. Ruth går med P.J. til en avsidesliggende hytte hvor han isolerer henne og begynner å utfordre hennes tro på Baba, og avslører at Babas doktrine er kopiert fra hinduisme.

I løpet av den første kvelden ankommer Yvonne, som bor i nærheten, for å ta med klær til Ruth, og utfører oralsex på P.J. En morgen kommer P.Js assistent og kjæreste, Carol fra USA og ønsker at P.J. skal komme hjem. Men hun godtar at behandlingen fra Ruth skal vare en dag til. Ruth ønsker å reise sin vei, men P.J, som tror han er forelsket i henne, forsøker å stoppe henne. De to har en fysisk krangel hvor han slår henne bevisstløs.

P.J. reiser deretter med en bevisstløs Ruth i bagasjerommet på bilen hans. På veien møter han Tim, Robbie og Yvonne på vei til hytta deres. P.J. påstår at Ruth har flyktet, og at de burde lete etter henne. Yvonne insisterer på at hun skal være sammen med P.J. som motvillig går med på dette. Yvonne hører Ruth slå mot lokket på bagasjerommet, og beordrer ham å stoppe bilen. Hun slipper Ruth ut av bagasjerommet, og Ruth begynner å løpe inn i ødemarken.

Medvirkende 

 Kate Winslet som Ruth Barron
 Harvey Keitel som P.J. Waters
 Julie Hamilton som Miriam Barron
 Tim Robertson som Gilbert Barron
 Sophie Lee som Yvonne
 Daniel Wyllie som Robbie
 Paul Goddard som Tim
 Pam Grier som Carol
 Dhritiman Chatterjee som guruen Baba

Eksterne lenker
 

Australske dramafilmer
Engelskspråklige filmer
Filmer fra 1999